FI Euroopan unionin virallinen lehti L 324/55

KOMISSION TÄYTÄNTÖÖNPANOPÄÄTÖS (EU) 2017/2266,

annettu 6 päivänä joulukuuta 2017,

täytäntöönpanopäätöksen (EU) 2016/1138 muuttamisesta eräiden UN/CEFACT-standardien käyttöä kalastusalan tietojenvaihdossa koskevien määräaikojen osalta

(tiedoksiannettu numerolla C(2017) 8089)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 111 ja 116 artiklan,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä 8 päivänä huhtikuuta 2011 annetun komission täytäntöönpanoasetuksen (EU) N:o 404/2011 (2) ja erityisesti sen 146 j artiklan,

sekä katsoo seuraavaa:

(1) Jäsenvaltion järjestelmillä olisi pystyttävä vaihtamaan kalastustoimintaan ja myyntiin liittyviä tietoja koskevia viestejä käyttäen YK:n kaupan ja sähköisen liiketoiminnan kehittämiskeskuksen (United Nations Centre for Trade Facilitation and Electronic Business, UN/CEFACT) standardia täytäntöönpanoasetuksen (EU) N:o 404/2011 146 g ja 146 h artiklan mukaisesti.

(2) Komission täytäntöönpanopäätöksessä (EU) 2016/1138 (3) vahvistetaan UN/CEFACT-standardien käyttöä kalastusalan tietojenvaihdossa koskevat määräajat.

(3) Toiminnan jatkuvuuden varmistamiseksi on tarpeen vahvistaa siirtymäkausi, jonka aikana ennen 1 päivää marraskuuta 2017 käytössä ollutta ilmoitusmuotoa sekä UN/CEFACT-standardin mukaista ilmoitusmuotoa voidaan edelleen käyttää tietojen vaihtoon sekä unionissa että jäsenvaltioiden ja kolmansien maiden välillä.

(4) On tarpeen muuttaa määrittelyjä, joita sovelletaan myynti- ja haltuunottoilmoitusten tietoja koskeviin pyyntöihin vastaamiseen, jotta tämä menettely olisi yhdenmukainen muihin tietopyyntöihin sovellettaviin määrittelyihin nähden.

(5) Sen vuoksi on aiheellista lykätä eräitä täytäntöönpanopäätöksessä (EU) 2016/1138 kyseisten UN/CEFACT-standardien käyttöä varten vahvistettuja määräaikoja.

(6) Kalastuksenvalvonnan ERS-asiantuntijaryhmän (ERS, sähköinen kirjaamis- ja raportointijärjestelmä) ja tiedonhallinnan työryhmän kokouksissa jäsenvaltiot sopivat siirtymäajan asettamisesta edellä mainittujen määrittelyjen muuttamiseksi ja eräiden määräaikojen lykkäämiseksi.

(7) Koska siirtymäaika alkoi jo 1 päivästä marraskuuta 2017, tätä päätöstä olisi sovellettava takautuvasti tuosta päivämäärästä alkaen.

(8) Sen vuoksi täytäntöönpanopäätöstä (EU) 2016/1138 olisi muutettava,

ON HYVÄKSYNYT TÄMÄN PÄÄTÖKSEN:

1 artikla

Muutokset täytäntöönpanopäätökseen (EU) 2016/1138

Muutetaan täytäntöönpanopäätös (EU) 2016/1138 seuraavasti:

1) Lisätään 2 artiklaan 3 ja 4 kohta seuraavasti: ”3. Viimeistään 1 päivänä toukokuuta 2018 päättyvän siirtymäkauden aikana kaikessa kahden jäsenvaltion välisessä kalastustietojen vaihdossa on edelleen käytettävä ennen 1 päivää marraskuuta 2017 käytössä ollutta ilmoitusmuotoa, elleivät sekä lähettävä että vastaanottava jäsenvaltio pysty vaihtamaan kalastustietoja uutta UN/CEFACT-standardiin perustuvaa ilmoitusmuotoa käyttäen. 4. Kestävää kalastusta koskevan kumppanuussopimuksen puitteissa tapahtuvassa kalastustietojen vaihdossa on käytettävä ennen 1 päivää marraskuuta 2017 käytössä ollutta ilmoitusmuotoa kyseisen kolmannen maan kanssa sovittuun päivään asti.”

2) Muutetaan 3 artikla seuraavasti: a) Lisätään 1 kohtaan alakohta seuraavasti: ”Viimeistään 1 päivänä toukokuuta 2018 päättyvän siirtymäkauden aikana kaikessa kahden jäsenvaltion välisessä myynti- ja haltuunottoilmoitusten tietojen vaihdossa on edelleen käytettävä ennen 1 päivää marraskuuta 2017 käytössä ollutta ilmoitusmuotoa, elleivät sekä lähettävä että vastaanottava jäsenvaltio pysty vaihtamaan myynti- ja haltuunottoilmoitusten tietoja uutta UN/CEFACT-standardiin perustuvaa ilmoitusmuotoa käyttäen.” b) Korvataan 2 kohta seuraavasti: ”2. Jäsenvaltion järjestelmien on pystyttävä 1 päivästä marraskuuta 2018 alkaen lähettämään pyyntöjä ja vastaamaan pyyntöihin, jotka koskevat täytäntöönpanoasetuksen (EU) N:o 404/2011 146 h artiklan 3 kohdassa tarkoitettuja myynti- ja haltuunottoilmoitusten tietoja, UN/CEFACT P1000-5 -muodossa kyseisenä päivänä tai sen jälkeen toteutetuista toimista.”

2 artikla

Soveltaminen

Tätä päätöstä sovelletaan 1 päivästä marraskuuta 2017.

3 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 6 päivänä joulukuuta 2017. Komission puolesta Karmenu VELLA Komission jäsen

(1) EUVL L 343, 22.12.2009, s. 1.

(2) EUVL L 112, 30.4.2011, s. 1.

(3) Komission täytäntöönpanopäätös (EU) 2016/1138, annettu 11 päivänä heinäkuuta 2016, kalastusalan tietojenvaihdossa käytettävien UN/CEFACT-standardiin perustuvien tiedon ilmoitusmuotojen muuttamisesta (EUVL L 188, 13.7.2016, s. 26).